
Για την ανάρτηση της ΔΔΕ Κέρκυρας στη σελίδα της ΔΔΕ σχετικά με τις εκλογές
Με ανάρτησή της στην επίσημη σελίδα της, η ΔΔΕ Κέρκυρας, με αφορμή τις εκλογές για την ανάδειξη των αιρετών εκπροσώπων στα Υπηρεσιακά Συμβούλια, δεν περιορίζεται στην ενημέρωση για την εκλογική διαδικασία. Προχωρά σε ευθεία παρέμβαση στα συνδικαλιστικά ζητήματα, σχολιάζοντας τη στάση των παρατάξεων απέναντι στην ηλεκτρονική ψηφοφορία και «χαιρετίζοντας» την επανασυμμετοχή όσων μέχρι πρόσφατα απείχαν από αυτήν.

Από πότε η ΔΔΕ Κέρκυρας ανέλαβε τον ρόλο του σχολιαστή των πολιτικών και συνδικαλιστικών επιλογών των παρατάξεων;

Η επίσημη σελίδα της Διεύθυνσης Εκπαίδευσης δεν είναι χώρος έκφρασης προσωπικών απόψεων, πολιτικών κρίσεων και αντιπαράθεσης με τις συνδικαλιστικές δυνάμεις. Ο ρόλος της Διοίκησης είναι να ενημερώνει για τις εκλογικές διαδικασίες και να διασφαλίζει την ομαλή διεξαγωγή τους, όχι να «χαιρετίζει» ή να επικρίνει τις επιλογές των παρατάξεων, ούτε να αποφαίνεται για το τι συνιστά δημοκρατική στάση.

Από πότε η συνδικαλιστική δράση και οι επιλογές των παρατάξεων αποτελούν αντικείμενο κρίσης και αξιολόγησης από τη Διοίκηση; Με ποια αρμοδιότητα και με ποιο δικαίωμα επιχειρεί να παρέμβει σε ζητήματα που αφορούν αποκλειστικά τους εκπαιδευτικούς και τα συνδικαλιστικά τους όργανα;

Στην επίσημη σελίδα της ΔΔΕ Κέρκυρας, η Διευθύντρια Εκπαίδευσης δεν μπορεί να γράφει ούτε ως στέλεχος της Νέας Δημοκρατίας, ούτε με γνώμονα την προσωπική της πικρία για τη διαγραφή της από το Σωματείο, την ΕΛΜΕ Κέρκυρας.

